
Către,
BIROUL PERMANENT AL
CAMEREI DEPUTAȚILOR

Vă înaintăm, alăturat, raportul comun asupra propunerii legislative pentru modificarea şi completarea Legii nr.215/2001 a administraţiei publice locale, trimisă cu adresa și asupra propunerii legislative privind modificarea şi completarea LEGII nr.215 din 23 aprilie 2001 a administraţiei publice locale, publicată în M.Of. nr.123 din 20 februarie 2007, cu modificările şi completările ulterioare, trimise Comisiei pentru administrație publică și amenajarea teritoriului și Comisiei juridice, de disciplină și imunități cu adresa nr.Plx 594 din 12 octombrie 2015 și nr.Plx 591 din 19 octombrie 2015 în vederea examinării pe fond.


PREŞEDINTE,




PREȘEDINTE
VICTOR - PAUL DOBRE


BOGDAN LIVIU CIUCĂ

Comisia pentru administraţie publică şi amenajarea teritoriului 

Telefon: 021.414.1125, 021.414.1126; Fax: 021.314.69.34; e-mail: cp06@cdep.ro

R A P O R T   C O M U N    

asupra 
- propunerii legislative pentru modificarea şi completarea Legii nr.215/2001 a administraţiei publice locale
- propunerii legislative privind modificarea şi completarea LEGII nr.215 din 23 aprilie 2001 a administraţiei publice locale, publicată în M.Of. nr.123 din 20 februarie 2007, cu modificările şi completările ulterioare

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică şi amenajarea teritoriului și Comisia juridică, de disciplină și imunități au fost sesizate spre dezbatere în fond cu propunerea legislativă pentru modificarea şi completarea Legii nr.215/2001 a administraţiei publice locale,  trimisă cu adresa nr. Plx 591 din 12 octombrie 2015 și înregistrată cu nr.4c-6/349/13.10.2015, respectiv cu nr.4c-11/1189/13.10.2015 și cu propunerea legislativă privind modificarea şi completarea LEGII nr.215 din 23 aprilie 2001 a administraţiei publice locale, publicată în M.Of. nr.123 din 20 februarie 2007, cu modificările şi completările ulterioare, trimisă cu adresa nr. Plx 594 din 19 octombrie 2015 și înregistrată cu nr.4c-6/374/20.10.2015, respectiv cu nr.4c-11/1255/2015.
Camera Deputaţilor este prima Cameră sesizată potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 
1. Propunerea legislativă pentru modificarea şi completarea Legii nr.215/2001 a administraţiei publice locale (Plx 591/2015) are ca obiect de reglementare modificarea şi completarea Legii nr.215/2001 a administraţiei publice locale, în sensul sporirii transparenței decizionale.
La întocmirea prezentului raport s-a avut în vedere avizul favorabil al Consiliului Legislativ (nr.1081/08.10.2015).
2. Propunerea legislativă privind modificarea şi completarea LEGII nr.215 din 23 aprilie 2001 a administraţiei publice locale, publicată în M.Of. nr.123 din 20 februarie 2007, cu modificările şi completările ulterioare (Plx 594/2015)  are ca obiect de reglementare modificarea art.36 alin.(7) lit.a) din Legea administraţiei publice locale, în sensul creării cadrului legal prin care autoritățile locale să poată realiza lucrări de reparații asupra clădirilor ce deservesc unități educaționale și de cultură, la cererea titularului unui drept real asupra imobilului.
La întocmirea prezentului raport s-a avut în vedere avizul negativ al Consiliului Legislativ (nr.779/22.07.2015)

Potrivit prevederilor art.61 și 63 din Regulamentul Camerei Deputaţilor, republicat, comisiile au examinat inițiativele legislative sus-menționate în şedinţe separtate, în data de 3 noiembrie 2015.
La lucrările Comisiei pentru administrație au fost prezenţi 20 deputaţi, din totalul de 22 membri ai comisiei.
La lucrările Comisiei juridice, de disciplină și imunități deputații au fost prezenți conform listei de prezență.

La dezbaterile care au avut loc a participat, în conformitate cu prevederile art. 55 din Regulamentul Camerei Deputaţilor, republicat,  domnul Cristian Cosmin - secretar de stat în cadrul Ministerului Dezvoltării Regionale și Administrației Publice.
În urma examinării intervenţiilor legislative şi a opiniilor exprimate de către membrii Comisiilor, s-a constatat că: inițiativele legislative nu respectă exigențele constituționale referitoare la calitatea legii, în sensul că nu întrunesc condițiile de claritate, precizie, previzibilitate și accesabilitate, fiind contrare dispozițiilor art.1 alin.(5) din Constituția României, republicată. În acest sens, în Decizia nr.363/2015, publicată în Monitorul Oficial al României, Partea I, nr.495 din 6 iulie 2015, Curtea Constituțională a reținut că ”orice act normativ trebuie să îndeplinească anumite condiții calitative, printre acestea numărându-se previzibilitatea, ceea ce presupune că acesta trebuie să fie suficient de precis și clar pentru a putea fi aplicat [...] Pentru ca lege a să satisfacă cerința de previzibilitate, ea trebuie să precizeze cu suficientă claritate întinderea și modalitățile de exercitare a puterii de apreciere a autorităților în domeniul respectiv, ținând cont de scopul legitim urmărit, pentru a oferi persoanei o protecție adecvată împotriva arbitrariului.

 [...] pentru a fi îndeplinită cerința de accesabilitate a legii, nu este suficient ca o lege să fie adusă la cunoștința publică, ci este necesar ca între actele normative care reglementează un anumit domeniu să existe atât o conexiune logică pentru a da posibilitatea destinatarilor acestora să determine conținutul domeniului reglementat, cât și o corespondență sub aspectul forței lor juridice.”
Având în vedere cele constatate, membrii comisiei au hotărât cu unanimitate de voturi, respingerea cu un amendament respins a propunerii legislative pentru modificarea şi completarea Legii nr.215/2001 a administraţiei publice locale (Plx 591/2015) și respingerea propunerii legislative privind modificarea şi completarea LEGII nr.215 din 23 aprilie 2001 a administraţiei publice locale, publicată în M.Of. nr.123 din 20 februarie 2007, cu modificările şi completările ulterioare (Plx 594/2015).
Amendamentul respins este prezentat în Anexa la prezentul raport.
În raport cu obiectul şi conţinutul reglementării, inițiativele legislative fac parte din categoria legilor organice.

ANEXA

AMENDAMENT RESPINS
	Nr.

crt.
	Text propunere legislativă
	Text amendament propus

(autorul amendamentului)

	Motivarea amendamentului
	Camera Decizională

	0
	1
	2
	3
	4

	1. 
	
Art. 39. - (6) Ordinea de zi a şedinţei consiliului local se aduce la cunoştinţă locuitorilor comunei sau ai oraşului prin mass-media, prin publicarea pe pagina de internet a unităţii administrativ teritoriale sau prin orice alt mijloc de publicitate cu cel puţin 48 ore înaintea şedinţei şi nu poate fi modificată sau completată.
	
Art. 39. - (6) Ordinea de zi a şedinţei consiliului local se aduce la cunoştinţă locuitorilor comunei sau ai oraşului prin mass-media, prin publicarea pe pagina de internet a unităţii administrativ teritoriale sau prin orice alt mijloc de publicitate cu cel puţin 48 ore înaintea şedinţei.
(Autor: dep. Márton Árpád - Grup parlamentar al UDMR)
	Pentru corelarea textului. Potrivit art. 43 „Ordinea de zi a şedinţelor se aprobă de consiliul local, la propunerea celui care, în condiţiile art. 39, a cerut întrunirea consiliului. Suplimentarea ordinii de zi se poate face numai pentru probleme urgente, care nu pot fi amânate până la şedinţa următoare, şi numai cu votul majorităţii consilierilor locali prezenţi. Scoaterea unui proiect de hotărâre de pe proiectul ordinii de zi se face numai cu acordul iniţiatorului sau dacă acesta nu îndeplineşte condiţiile prevăzute la art. 44.”

